Status helhedsplan afd. 169-0.

**29. maj 2020**

Vi har nu fået de nødvendige godkendelser af renoveringen hos både kommunen og Landsbyggefonden. 😊

Der er derfor netop afholdt møde med den billigste tilbudsgiver (JORTON) om en ny hovedtidsplan på sagen. Hovedtidsplanen fastlægger de overordnede ”milepæle” i sagens forløb. Tidsplanens hovedpunkter ser nu ud som følgende:

02.06.2020 Klargøring af byggeplads og materialeoplag på arealet mellem børnehaverne Attrupgårdvej 2 og 6 opstartes.

03.08.2020 – 15.01.2021 Renovering blok A (nr. 1,3,5)

01.09.2020 – 15.02.2021 Renovering blok C (nr. 15,17,19)

01.12.2020 – 21.04.2021 Renovering blok B (nr. 7,9,11,13)

01.02.2021 – 28.06.2021 Renovering blok D (nr. 21,23,25,27)

Juli-august 2021 Færdiggørelse m.m.

I løbet af den næste måned vil rådgiver, entreprenør og Lejerbo arbejde med at detaljere tidsplanen og lave en mere detaljeret og procesorienteret tidsplan. I den forbindelse kan det godt ske, at der sker lidt tilretninger, og måske at der planlægges en lidt tidligere opstart af nogle af de udvendige arbejder på blok B og D. Hvis der sker ændringer, vil I selvfølgelig blive orienteret.

Under normale omstændigheder ville vi afholde et **informationsmøde** for beboerne inden opstart, hvor beboerne ville blive orienteret om de praktiske forhold, og hvor der ville være mulighed for at stille spørgsmål. Desværre er det lidt usikkert i denne Corona-tid, hvorvidt det bliver muligt at afholde et sådan møde, men vi planlægger foreløbigt at afholde et informationsmøde

**Onsdag den 1. juli 2020 kl. 17-19**

Det er også usikkert, hvor mange beboere vi vil kunne invitere (måske kun beboere fra blok A og C i første omgang?), og om vi kan blive nødsaget til at holde mødet i det fri, men sæt et kryds i kalenderen, og så vil I høre nærmere!

Vi er helt klar over, at I på nuværende tidspunkt må have mange praktiske spørgsmål til sagen – Hvor meget skal I ind i min lejlighed? Hvad skal jeg gøre plads til inde i lejligheden? Hvor lang tid vil jeg skulle bruge badvogn mens mit badeværelse renoveres? Hvad sker der med min have? - og mange flere. En del af de spørgsmål, I sikkert har, er stadig uafklarede og indgår i den dialog om processen, der vil være med rådgivere og entreprenører i løbet af den næste måned. Vi skal forsøge at have al den nødvendige information klar til jer til informationsmødet, og hvis I har spørgsmål, er I velkomne til at skrive en mail til beboeraalborg@net.lejerbo.dk, og så vil vi sørge for at få svaret på spørgsmålet med i informationen.

**Husk!** Hvis du er blevet i tvivl om, hvad projektet indeholder, kan du finde det godkendte materiale på renoveringen på afdelingens hjemmeside <https://afd169-0.lejerbo.dk/> under fanen ”Renovering”!

Med venlig hilsen

Byggeudvalget/Lejerbo

Beboerinformation